চন্দ্রিমার ইস্তফার পর রাজ্য সভানেত্রীর দায়িত্ব নিলেন মমতা, সাধারণ সম্পাদক মদন ও কুণাল

কলকাতা: তৃণমূল কংগ্রেসের (TMC) রাজ্য সংগঠনে ফের বড় পরিবর্তন। চন্দ্রিমা ভট্টাচার্যের (Chandrima Bhattacharya) পদত্যাগের পর দলের রাজ্য সভানেত্রীর দায়িত্ব নিজের কাঁধে তুলে নিলেন মমতা বন্দ্যোপাধ্যায় (Mamata Banerjee)। শনিবার ফেসবুক লাইভে এই ঘোষণা করেন তিনি। একই সঙ্গে কামারহাটির বিধায়ক মদন মিত্র (Madan Mitra) এবং দলের নেতা কুণাল ঘোষকে (Kunal Ghosh) রাজ্য তৃণমূলের দুই সাধারণ সম্পাদক হিসেবে ঘোষণা করা হয়েছে।

দলের সাংগঠনিক রদবদলের মাত্র দু’মাসের মধ্যেই এই পরিবর্তন রাজনৈতিক মহলে নতুন জল্পনা তৈরি করেছে। সম্প্রতি চন্দ্রিমা ভট্টাচার্য রাজ্য সভানেত্রীর পদ-সহ দলের একাধিক সাংগঠনিক দায়িত্ব থেকে ইস্তফা দেন। তাঁর পদত্যাগের পরই সংগঠনের নেতৃত্ব নিয়ে অনিশ্চয়তা তৈরি হয়।

আরও পড়ুন: উত্তরপ্রদেশে হাড়হিম করা ঘটনা ! তদন্তে পুলিশ – KolkataTV

তৃণমূল সূত্রের দাবি, সাম্প্রতিক দলীয় কার্যালয়-সংক্রান্ত বিতর্কের পর পরিস্থিতি দ্রুত বদলাতে শুরু করে। সেই প্রেক্ষাপটেই মমতা বন্দ্যোপাধ্যায় নিজেই রাজ্য সভানেত্রীর দায়িত্ব গ্রহণের সিদ্ধান্ত নিয়েছেন বলে জানানো হয়েছে। পাশাপাশি সংগঠনের দৈনন্দিন কাজ পরিচালনার জন্য দুই সাধারণ সম্পাদকের নামও ঘোষণা করা হয়েছে।

ফেসবুক লাইভে মমতা জানান, তিনি সর্বভারতীয় চেয়ারপার্সনের পাশাপাশি আপাতত রাজ্য সভানেত্রীর দায়িত্বও পালন করবেন। এর মাধ্যমে দলের সাংগঠনিক কার্যক্রমে সরাসরি নজরদারি করবেন বলেই রাজনৈতিক মহলের একাংশের ধারণা।

তবে এই সাংগঠনিক পরিবর্তন নিয়ে তৃণমূলের তরফে এখনও বিস্তারিত ব্যাখ্যা দেওয়া হয়নি। রাজনৈতিক পর্যবেক্ষকদের মতে, সাম্প্রতিক ঘটনাবলির পর সংগঠনকে আরও সক্রিয় ও ঐক্যবদ্ধ রাখার লক্ষ্যেই এই সিদ্ধান্ত নেওয়া হয়েছে। আগামী দিনে এই নতুন সাংগঠনিক কাঠামো দলের রাজনৈতিক কর্মসূচি ও সাংগঠনিক কর্মকাণ্ডে কী প্রভাব ফেলে, সেদিকেই নজর থাকবে।